Ήταν μία από τις πιο πετυχημένες εκπομπές, όχι μόνο επειδή έβαζε «φωτιά» στα μηχανάκια τηλεθέασης, αλλά και γιατί… τσουρούφλιζε κι αρκετούς που με όσα κάνουν χρειάζονται τη σάτιρα μπας και…!

Και λέω «ήταν» γιατί ο δημιουργός της, ο Αντώνης Κανάκης, αποφάσισε να ρίξει τίτλους τέλους και η εκπομπή να μην βγαίνει στον αέρα πλην… εκτάκτων περιπτώσεων, όταν δηλαδή… «σάτιρα καλεί»!

Τι εννοώ; Ότι παρά τις πιέσεις που είναι λογικό να δέχεται από τα στελέχη του ΑΝΤ1 να συνεχίσει την εκπομπή -αλλά σε εβδομαδιαία βάση κι όχι κάθε δύο βδομάδες- τελικά ο «Mister Αρβύλα» αποφάσισε να πάει… για άλλα!

Σύμφωνα λοιπόν με έγκυρες πληροφορίες μου μαζί με τη διοίκηση του σταθμού αποφάσισαν ότι την καινούργια σεζόν δεν θα βγαίνει η «Ράδιο Αρβύλα» ούτε κάθε δύο βδομάδες, αλλά θα μείνει κάπου… ετοιμοπόλεμη και όταν «σάτιρα καλεί» και προλαβαίνουν τότε θα την βγάζουν να… πατά στο τηλεοπτικό τοπίο.

Αυτό όμως δεν σημαίνει ότι η θεσσαλονικιώτικη παρέα θα παραμείνει εκτός. Σύμφωνα με τις ίδιες έγκυρες πληροφορίες μου εδώ και καιρό ο Αντώνης Κανάκης ετοιμάζει το επόμενο τηλεοπτικό του «παιδί» και τις επόμενες ημέρες αναμένεται να συναντηθεί με στελέχη του ΑΝΤ1 για να συζητήσουν την υλοποίησή του.

Άλλωστε και οι δύο πλευρές θέλουν να συνεχίσουν την πετυχημένη συνεργασία τους που εκτός από το συμβόλαιο «δένονται» και με αμοιβαία εκτίμηση καλής συνεργασίας.

Έτσι θεωρείται σίγουρο πως την καινούργια σεζόν, κάπου μέσα στον Νοέμβριο, ο Αντώνης Κανάκης θα είναι στον αέρα με καινούργια εβδομαδιαία εκπομπή και δικαιολογημένα εκτιμάται ότι και αυτή θα κερδίσει τους τηλεθεατές…!